text: [{"text_idx": "#000000", "text": "In sha Allah Ilma namaa daandii qajeelumma,gammachuu fi milkaa'innaa itti akeekudha."}, {"text_idx": "#000002", "text": "\u201cGara Madiyanittis obboleessa isaanii Shu\u2019aybin [ergine]. Innis, \u201cYaa ummata koo! Rabbiin gabbaraa, Guyyaa Aakhiraas abdadhaa, balleessitoota taatanii dachii keessa badii hin tamsaasinaa.\u201d jedheen. Isaanis isa kijibsiisan. kanaafu, kirkirri lafaa isaan qabatte. Isaanis ganda isaanii keessatti jilbiifatuun dhumanii bariisifatan. \u201d Suuratu Al-Ankabuut 29:36-37"}, {"text_idx": "#000003", "text": "Kana jechuun gara ummata Madiyanitti obboleessa isaanii Shu\u2019aybin ergine. Innis akkana isaaniin jedhe, \u201cRabbiin qofa gabbara, Isaaf ajajamuun Isaaf gadi jedhaa. Isa gabbaruu keessaniin mindaa Guyyaa Aakhiraa abdadhaa. Guyyaan kuni Guyyaa Qiyaamati. Dachii keessatti badii hin baay\u2019isinaa, hojjachuu itti hin fufinaa. Garuu gara Rabbii tawbadhaa, deebi\u2019aa.[1]"}, {"text_idx": "#000004", "text": "Rajaa\u2019a (abdachuu) jechuun wanta tokko eegu fi gara fuunduraatti akka argamu amanuudha.[2] Akka lugaatti rajaa\u2019an hiika sodaafis itti fayyadamu. Kanaafi, hiika Qur\u2019aana lugaalee biraatin yoo ilaalle \u201csodaadhaa\u201d jechuun hiikan. Hikni kunis hiika jalqabaa hin faallessu. Sababni isaas, namni Guyyaa Aakhiraatti amanu mindaa Guyyaa sanii ni abdata, adabbiis ni sodaata. Kanaafu, asitti Shu\u2019aybi ummata isaatiin, \u201cmindaa Guyyaa Aakhirah abdadhaa, adabbiis sodaadhaa\u201d jechaani jira. [3] Mindaa Aakhiraa abdachuun Rabbiin gabbaraa, adabbii isaas sodaachuun dachii keessatti badii baay\u2019isuu irraa of qusadhaa."}, {"text_idx": "#000005", "text": "\u201cIsaanis isa kijibsiisan.\u201d Kana jechuun ummanni Madiyan Shu\u2019aybi Nabiyyi fi Ergamaa Rabbii gara isaanitti ergame ta\u2019uu ni kijibsiisan, ergaa amanti isaanitti fidee fi adabbii Rabbii isaan akeekachise keessatti isa kijibsiisan. Ummanni kuni Shu\u2019ayb Ergamaa Rabbii akka ta\u2019e itti hin amanne. Ergaa amantii fi akeekachisa inni isaanitti beeksise akka sobaatti ilaalan. Kanaafu sababa kanaan, kirkirri lafaa isaan qabatte. Kana jechuun gara hundaan lafti isaaniin sochoote. \u201cIsaanis ganda isaanii keessatti jilbiifatuun dhumanii bariisifatan.\u201d Kana jechuun jilbaa fi fuula isaanitiin lafatti maxxanuun du\u2019anii bariisifatan.[4]"}, {"text_idx": "#000007", "text": "\u201cAadi fi Samuudinis [ni balleessine]. Iddoo jireenya isaanii irraa isiniif ifa ta\u2019ee jira. Sheyxaanni hojiiwwan isaanii isaaniif miidhagse. Kanaafu, karaa irraa isaan dhoowwe, isaan kan argan turan.\u201d Suuratu Al-Ankabuut 29:38"}, {"text_idx": "#000008", "text": "Aad ummata iddoo Ahqaaf jedhamu jiraachaa turaniidha. Samuud immoo iddoo Hijr jedhamu jiraachaa turan. Rabbiin subhaanahu wa ta\u2019aalaa sababa kufrii fi badii isaaniitiin isaan balleesse. \u201cIddoo jireenya isaanii irraa isiniif ifa ta\u2019ee jira.\u201d kana jechuun iddoo jireenya Adi fi Samuud irraa badiinsi isaanii isiniif ifa ta\u2019ee jira. Araboonni iddoo jireenya ummanni kuni keessatti bade sirritti beeku. Daldalaaf karaa sanirra darbu."}, {"text_idx": "#000009", "text": "\u201cSheyxaanni hojiiwwan isaanii isaaniif miidhagse.\u201d Kana jechuun sheyxaanni hojii fokkuu isaanii isaaniif bareechise, hasaasa isaatiin gaarii akka ta\u2019e isaanitti fakkeesse.[5] Hojiin fokkuun kuni Rabbiin ala wanta biraa gabbaruu, Ergamaa Isaa kijibsiisuu, namoota irratti daangaa dabruu fi kanneen birooti. Sheyxaanni hojiwwan kanniin isaaniif bareechisuun karaa haqaa irraa isaan dhoowwe. Karaan haqaa kunis karaa Rabbiiti. Karaan haqaa ykn qajeelaan karaa Rabbii kan jedhameef karaa tokkicha Rabbitti nama geessudha. Akkasumas, karaa kana gabrootaaf kan kaa\u2019e Rabbii olta\u2019aadha.[6]"}, {"text_idx": "#000010", "text": "\u201cisaan kan argan turan.\u201d Kana jechuun warra sammuu wanta gaarii ta\u2019e, wanta sharrii ta\u2019e, wanta haqa ta\u2019e, wanta soba ta\u2019e beektu qabaniidha. Jecha biraatin, gaari fi badaa, haqaa fi soba addaan baasanii beeku. Wanta Ergamtoonni Gooftaa isaanii itti waaman kan wallaalan hin turre.[7]"}, {"text_idx": "#000011", "text": "Namoonni kunniin sammuu fi beekumsa ni qabuu turan. Garuu isaan of tuultota turan. Wanta sheyxaana ofirraa ittiin ittisan Rabbiin isaaniif kennu waliin karaa Rabbii irraa ni deebi\u2019an. Sababa sheyxaanni hojii fokkuu isaaniif bareechiseef ni moo\u2019ataman.[8]"}, {"text_idx": "#000012", "text": "Kanarraa barnoota baay\u2019ee fudhachuun ni danda\u2019ama:1ffaa-Namni hojii ummata Aadi fi Samuud hojjachuu itti fufee fi tawbachu dide adabbii cimaatu isa qunnama. Hojiin isaanii kunis kufrii, shirkii, Ergamtoota kijibsiisu fi kkf."}, {"text_idx": "#000013", "text": "2ffaa-Sheyxaanni hojii namaaf miidhagsuun karaa qajeelaa irraa nama deebisu danda\u2019a. Namni yommuu sheyxaanni hojii isaa isaaf bareechisu wanti inni irra jiru wanta Ergamtoonni fidan akka caalutti ilaala. Sababa kanaan, karaa qajeela hordofuu dida. Fakkeenyaaf, warri saayinsitti bulla jedhan, saayinsin dhibbaan dhibbatti haqa akka ta\u2019etti yaadun Islaama hordofuu irraa of tuulu. Kuni sheyxaanni hojii isaanii isaaniif bareechisuudha. Dhimmoota meeqaa meeqa saayinsin kaleessa haqa jechuun odeesse har\u2019a soba akka ta\u2019e mirkaneessaa."}, {"text_idx": "#000014", "text": "3ffaa-Namni beekumsa osoo qabaatellee sheyxaanni hojii fokkuu yoo isaaf bareechise karaa haqaa irraa jallachu danda\u2019a."}, {"text_idx": "#000015", "text": "\u201cNamni tokko akkana jechuun gaafachu danda\u2019a: \u201cSheyxaanni hojii namaaf miidhagsu qajeelfamni bu\u2019uuraa ittiin beekan maalidhaa? Ani hojii tokko hojjachuu nan fedha. Ergasii nafsee tiyya keessatti natti miidhaguun hojjadha. Garuu kuni sheyxaanni natti miidhagsu ykn qajeelcha Rabbii irraa ta\u2019uu hin beeku.\u201d"}, {"text_idx": "#000016", "text": "Deebiin: qajeelfamni bu\u2019uuraa kana addaan baasan: hojiin faallaa shari\u2019aa Rabbii yoo ta\u2019e, suni sheyxaanni namaaf bareechisu irraayyi. Shari\u2019aa Rabbiitiin kan walitti galu yoo ta\u2019e immoo qajeelcha Rabbii irraayyi. Sheyxaanni namaaf bareechisu irraa miti.\u201d[9]"}, {"text_idx": "#000018", "text": "Maamila ta'uuf imeeli kee itti galchi, beeksisa barruu haarawa argadhu."}]